《采薇山之巅赠张无梦先生》
宋代·郭祥正

先生曰采薇山之巅兮，吾非求为之仙。吾无一亩之宅，一丘之田。

饥食山之薇，渴饮山之泉。岩为吾居兮，鹿为吾马。

吾岂不足兮，翱翔乎山之间。彼世俗之混混兮，嗟苦短之白日。

此一身之悠悠兮，聊自乐以穷年。彼尘埃之荏苒兮，此云烟之绵联。

谁谓才之大兮，慨匠氏之弗取。吾独幸其弗取兮，森葱苍而自全。

粤吾君之为治兮，三王之圣。而吾相之为辅兮，伊周之贤。

吾父吾母兮，皆善终以天算。进何忧而退何憾兮，养吾气之浩然。

弟子进而赞曰：采薇山之巅兮，其乐也如此。衣曳曳而情飘飘兮，愿执辔而往焉。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。